**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ
ՕՐԵՆՔԸ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՎԱՐՉԱԿԱՆ ԴԱՏԱՎԱՐՈՒԹՅԱՆ ՕՐԵՆՍԳՐՔՈՒՄ ՓՈՓՈԽՈԹՅՈՒՆ ԵՎ ԼՐԱՑՈՒՄ ԿԱՏԱՐԵԼՈՒ ՄԱՍԻՆ**

**Հոդված 1.** Հայաստանի Հանրապետության 2013 թվականի դեկտեմբերի 5-ի վարչական դատավարության օրենսգրքի (այսուհետ՝ Օրենսգիրք) 140-րդ հոդվածի 3-րդ մասում «31.5-րդ գլխով» բառերը փոխարինել «31.5-րդ և 31.7-րդ գլուխներով» բառերով։

**Հոդված 2.** Օրենսգիրքը լրացնել հետևյալ բովանդակությամբ նոր՝ 31.7-րդ գլխով.

«**ԳԼՈՒԽ 31.7.**

**Կոռուպցիայի կանխարգելման հանձնաժողովի կողմից կուսակցությունների պետական ֆինանսավորման վերաբերյալ ընդունված որոշումների իրավաչափությունը վիճարկելու վերաբերյալ գործերի վարույթը**

«**Հոդված** **222.20. Վարչական դատարան դիմելու իրավունքը**

1. Պետական ֆինանսավորում չտրամադրելու, պետական նպատակային ֆինանսավորումը ամբողջությամբ կամ մասամբ չտրամադրելու, ինչպես նաև պետական ֆինանսավորումը նվազեցնելու կամ դադարեցնելու մասին Կոռուպցիայի կանխարգելման հանձնաժողովի որոշումների իրավաչափությունը կարող է վիճարկվել այն կուսակցությունների կողմից, որոնց վերաբերյալ կայացվել է որոշումը։

**Հոդված 222.21. Վարչական դատարան դիմելու և հայցադիմումի պատասխան ներկայացնելու ժամկետները**

1. Սույն օրենսգրքի 222.20-րդ հոդվածովնախատեսված գործերովհայց կարող է ներկայացվել Կոռուպցիայի կանխարգելման հանձնաժողովի որոշման մասին իրազեկվելու օրվանից՝ 15-օրյա ժամկետում։

2. Հայցադիմումը վերադարձնելու մասին որոշում կայացվելու դեպքում հայցադիմումում թույլ տրված սխալները վերացնելու և որոշումը ստանալու օրվանից հետո՝ 7-օրյա ժամկետում, վարչական դատարան կրկին ներկայացվելու դեպքում հայցադիմումը համարվում է վարույթ ընդունված սկզբնական ներկայացման օրը։

3. Պատասխանողը պարտավոր է հայցադիմումը վարույթ ընդունելու մասին որոշումն ստանալուց հետո՝ 10-օրյա ժամկետում, վարչական դատարան ուղարկել հայցադիմումի պատասխանը։

4. Հայցադիմումի հիմքի և (կամ) առարկայի փոփոխության դեպքում պատասխանողը դրա վերաբերյալ պատասխանը ներկայացնում է հայցադիմումի հիմքի և (կամ) առարկայի փոփոխությունը ստանալուց հետո՝ 10-օրյա ժամկետում։

**Հոդված 222.22. Գործի քննության և դատական ակտի կայացման ժամկետները**

1. Վարչական դատարանը սույն գլխով նախատեսված գործերը քննում և գործն ըստ էության լուծող դատական ակտ է կայացնում հայցադիմումը վարույթ ընդունելու մասին որոշում կայացնելու պահից՝ երկամսյա ժամկետում։

**Հոդված 222.23. Վերաքննության կարգով բողոքարկումը**

1. Վերաքննիչ դատարանը վերաքննիչ բողոքը վարույթ ընդունելու մասին որոշումն ընդունում է բողոք բերելու ժամկետը լրանալուց հետո՝ 7-օրյա ժամկետում։

2. Վերաքննիչ բողոքի պատասխան կարող է ներկայացվել վերաքննիչ բողոքը վարույթ ընդունելու մասին վերաքննիչ դատարանի որոշումը ստանալուց հետո՝ 10-օրյա ժամկետում։

3. Սույն օրենքսգրքի 136-րդ հոդվածի 1-ին մասի 1-3-րդ կետերով նախատեսված հիմքերով վերաքննիչ բողոքը վերադարձնելուց հետո բողոքում առկա սխալները վերացնելու և բողոքը վերադարձնելու մասին որոշումն ստանալուց հետո՝ գործն ըստ էության լուծող դատական ակտի դեմ բերված բողոքով 7-օրյա ժամկետում բողոքը կրկին բերելու դեպքում այն համարվում է վերաքննիչ դատարանում ընդունված սկզբնական ներկայացման օրը։

4. Վերաքննիչ դատարանը սույն գլխով նախատեսված գործերի քննության արդյունքում կայացված գործն ըստ էության լուծող դատական ակտերի դեմ կայացված վերաքննիչ բողոքը քննում և որոշում է կայացնում գործը ստանալու պահից մեկամսյա ժամկետում»։

**Հոդված 3.** Սույն օրենքն ուժի մեջ է մտնում պաշտոնական հրապարակման օրվան հաջորդող օրվանից։